Diari Oficial de la Generalitat Valenciana


Sumari del DOGV 9484, del 05-12-2022 (2022/11915)

DECRET 215/2022, de 2 de desembre, del Consell, pel qual es concedeix la Distinció per la Defensa dels Drets i Llibertats Constitucionals a Ricardo Ten, a Noah Higón, a Paco Moya, a Marta Senent i als Consells d'Infància i Adolescència de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/12/02/215/dof/vci/html**

### Dades del document

Número de DOGV
:   9484

Data del DOGV
:   05-12-2022

Secció del DOGV
:   I. DISPOSICIONS GENERALS

Número del document
:   2022/11938


Data del document
:   02-12-2022

Organisme emissor
:   Presidència de la Generalitat

Tipus de document
:   Decret

Descriptors 

:   * dret de l'individu
    * protecció de les llibertats
    * legislació
    * drets cívics
    * distinció honorífica
    * drets polítics

DECRET 215/2022, de 2 de desembre, del Consell, pel qual es concedeix la Distinció per la Defensa dels Drets i Llibertats Constitucionals a Ricardo Ten, a Noah Higón, a Paco Moya, a Marta Senent i als Consells d'Infància i Adolescència de la Comunitat Valenciana. [2022/11211]  
El Consell va aprovar, el 4 de desembre de 2015, el Decret 218/2015, pel qual es crea la Distinció per la Defensa dels Drets i Llibertats Constitucionals, amb la finalitat de commemorar el Dia de la Constitució Espanyola en la Comunitat Valenciana.  
D'acord amb el que estableix l'article 3 d'aquest, el Consell, mitjançant un decret, podrà atorgar anualment distincions en reconeixement a l'especial labor, lluita o trajectòria de persones físiques o jurídiques en favor dels drets i llibertats públiques continguts en la Constitució.  
En la categoria de persona física, Ricardo Ten, nascut a València en 1975, és un atleta paralímpic que ha desenvolupat una extraordinària carrera esportiva, durant 22 anys com a nadador i, des de 2017, en l'àmbit del ciclisme. En totes dues especialitats ha aconseguit nombrosos títols: com a nadador, ha participat en cinc jocs paralímpics, ha sigut tretze vegades campió d'Europa, set del món i tres vegades campió en els paralímpics; com a ciclista, ha collit huit medalles paralímpiques i recentment s'ha proclamat doble campió del món de ciclisme paralímpic en pista, en les modalitats de persecució i òmnium.  
També en la categoria de persona física, Noah Higón Bellver, nascuda a València en 1998, entre els deu i els quinze anys va ser diagnosticada de set malalties rares. A Espanya, només altres dues persones es troben en la mateixa situació. Fent-se eco de la seua pròpia experiència vital, de les seues dificultats i de la seua voluntat de superació, Noah Higón ha convertit les seues xarxes socials en una plataforma de conscienciació sobre aquesta mena de malalties, amb més de cent mil seguidors; col·labora en diferents programes de ràdio i amb diverses associacions per a recaptar fons per a la investigació, i ha publicat el llibre De qué dolor son tus ojos, en el qual comparteix la seua experiència a partir de textos escrits des dels quinze anys.  
Així mateix en la categoria de persona física, Paco Moya, natural de Mutxamel, és un jove actor amb síndrome de Down que treballa per a aconseguir el seu somni d'arribar a ser actor professional. És el protagonista del curtmetratge Como tú, estrenat en 2021 en el Festival de Cinema d'Alacant, en el qual interpreta a un jove que, com ell, té síndrome de Down i ha d'enfrontar-se a les seues pròpies pors i a la incomprensió dels altres per a aconseguir ser actor. La pel·lícula ha acumulat més de quaranta guardons en festivals i concursos, entre ells els premis al millor curt en el Festival de Cinema i Salut Mental de Sevilla i al millor curt d'inspiració en el Festival de Cinema de Xile, en el qual a més Paco Moya ha sigut nominat com a millor actor jove.  
  
Finalment, també en la categoria de persona física, Marta Senent, nascuda a Castelló de la Plana en 1984, pateix de paràlisi cerebral, amb una discapacitat del 65 %. Llicenciada en Humanitats i Doctora per la Universitat Jaume I, ha desenvolupat una considerable labor investigadora en els camps de la diversitat funcional, el gènere i l'art, ha publicat nombrosos articles en publicacions acadèmiques i participa en diversos grups d'investigació. També és autora de dos llibres, Arte y discapacidad i Anna te presta su espejo, i, com a empresària, ha fundat i dirigeix des de 2010 ACEN Editorial, una empresa socialment compromesa en la qual han publicat les seues obres prop de tres-cents autors i autores especialment escriptors i escriptores novells.  
  
Pel que fa a la categoria de persones jurídiques, els consells autonòmics d'infància i adolescència constituïts per la Generalitat en el marc de l'Estratègia Valenciana d'Infància i Adolescència, es concreten en el Consell d'Infància i Adolscència de la Comunitat Valenciana i el Consell Infantil i Adolescent del Sistema de Protecció -aquest últim absolutament nou a nivell estatal-, i tenen per objecte fer efectiu el dret de participació i d'incorporació progressiva a la ciutadania activa reconegut per la Llei 26/2018, de 21 de desembre, de la Generalitat, de drets i garanties de la infància i adolescència. Aquests consells estan inspirats per les experiències dels consells locals de joventut, implantats ja en 61 municipis valencians, com a instruments de participació en la vida local en els quals actualment s'integren prop de 1.300 xiquets i xiquetes i adolescents. Tant els consells autonòmics com els consells locals fomenten el desenvolupament lliure de la personalitat i ensenyen els valors democràtics de la participació, el diàleg o el consens a xiquetes, xiquets i adolescents  
  
Per tot això, d'acord amb l'article 3 del Decret 218/2015, de 4 de desembre, del Consell, pel qual es crea la Distinció per la Defensa dels Drets i Llibertats Constitucionals, en reconeixement a l'especial labor, lluita i trajectòria en favor dels drets i llibertats públiques continguts en la Constitució, a proposta del president de la Generalitat, i amb la deliberació prèvia del Consell, en la reunió de 2 de desembre de 2022,  
  
DECRETE  
  
Concedir la Distinció per la Defensa dels Drets i Llibertats Constitucionals:  
- A Ricardo Ten, a Noah Higón, a Paco Moya i a Marta Senent, en reconeixement dels seus esforços per promoure i fer efectiu el dret constitucional a la igualtat real, sense que puga prevaldre cap discriminació.  
- Als consells locals i autonòmics d'infància i adolescència de la Comunitat Valenciana, per la seua contribució a què les persones menors d'edat siguen, no només objecte de protecció, sinó també subjectes de drets i participants actives en les polítiques públiques que més directament els afecten.  
  
Alacant, 2 de desembre de 2022  
  
El president de la Generalitat,  
XIMO PUIG I FERRER


Còpia Permalink ELI